Document ID: 32009R0385

UREDBA KOMISIJE (ES) št. 385/2009
z dne 7. maja 2009
o nadomestitvi Priloge IX k Direktivi 2007/46/ES Evropskega parlamenta in Sveta o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila („okvirna direktiva“)
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 2007/46/ES Evropskega Parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (okvirna direktiva) (1), ter zlasti člena 39(2) Direktive,
ob upoštevanju naslednjega:
(1)
Direktiva 2007/46/ES vzpostavlja usklajen okvir, ki vsebuje upravne predpise in splošne tehnične zahteve za vsa nova vozila. Direktiva vključuje obveznost proizvajalca vozila, da mora kot imetnik ES-homologacije vsakemu vozilu, ki je izdelano v skladu z zakonodajo Skupnosti o homologaciji, priložiti certifikat o skladnosti.
(2)
Certifikat o skladnosti, vzorec katerega je določen v Prilogi IX k Direktivi 2007/46/ES, je uradna izjava, ki se izroči kupcu vozila in zagotavlja, da je bilo posamezno vozilo izdelano v skladu z zahtevami zakonodaje Skupnosti o homologaciji.
(3)
Treba je zagotoviti, da so informacije, ki jih vsebuje certifikat o skladnosti, razumljive zadevnim potrošnikom in gospodarskim subjektom. Vzorec certifikata o skladnosti bi moral vključevati vse tehnične informacije, pomembne za to, da lahko organi držav članic dovolijo začetek uporabe vozil.
(4)
Vzorec certifikata o skladnosti ni bil posodobljen že vse od sprejetja Direktive Komisije 2001/116/ES z dne 20. decembra 2001 o prilagajanju Direktive Sveta 70/156/EGS o približevanju zakonodaje držav članic o homologaciji motornih in priklopnih vozil tehničnemu napredku (2). Zato je primerno, da se navedeni vzorec posodobi ob upoštevanju številnih bistvenih sprememb, ki jih prinaša Direktiva 2007/46/ES, po kateri se bo ES-homologacija celotnega vozila za gospodarska vozila podeljevala od 29. aprila 2009.
(5)
Poleg tega morajo organi za registracijo v državah članicah na podlagi Direktive Sveta 1999/37/ES z dne 29. aprila 1999 o dokumentih za registracijo vozil (3) prejeti zanesljive tehnične informacije, da lahko nova vozila prvič registrirajo na ozemlju Skupnosti. Tehnični podatki, ki jih vsebuje certifikat o skladnosti, so primeren vir informacij, ki se lahko uporabijo za namene registracije. Da bi se v skladu z načeli, vsebovanimi v sporočilih Komisije z naslovom Action Plan „Simplifying and Improving the Regulatory Environment“ (Akcijski načrt „Poenostavitev in izboljšanje zakonodajnega okolja“) (4) in Akcijski program za zmanjševanje upravnih obremenitev v Evropski uniji (5), zmanjšala upravna obremenitev za evropske državljane, je primerno, da certifikat o skladnosti vsebuje tudi vse informacije, ki se zahtevajo v skladu z Direktivo 1999/37/ES.
(6)
Za zagotavljanje ustreznega delovanja homologacijskega postopka Skupnosti je primerno posodobiti priloge k Direktivi 2007/46/ES, da se jih tako prilagodi razvoju znanstvenega in tehničnega znanja.
(7)
Prilogo IX k Direktivi 2007/46/ES je treba ustrezno nadomestiti.
(8)
Za izvajanje novega sistema upravljanja zbiranja vseh podatkov, ki jih je treba navesti v certifikatu o skladnosti, mora proizvajalec vozila vzpostaviti ustrezne mehanizme. Zato je treba določiti zadostno prehodno obdobje, v katerem se lahko še naprej uporabljajo prejšnji vzorci certifikata o skladnosti.
(9)
Ukrepi, predvideni s to uredbo, so v skladu z mnenjem Tehničnega odbora za motorna vozila -
SPREJELA NASLEDNJO UREDBO:
Člen 1
Priloga IX k Direktivi 2007/46/ES se nadomesti s Prilogo k tej uredbi.
Člen 2
Proizvajalci lahko do 29. aprila 2010 izdajajo certifikate o skladnosti, ki so v skladu z vzorcem, določenim v Prilogi IX k Direktivi Sveta 70/156/EGS (6).
Člen 3
Ta uredba začne veljati 29. aprila 2009.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. maja 2009

Labels: 7
8